I dag går Israels frist ut. Hva vil skje når ramadan begynner?
RE’IM, ISRAEL (Aftenposten): Tiden for å lande en avtale om våpenhvile renner ut. Under den muslimske høytiden kan krigen gå fra vondt til verre. Sørover langs vei 232, bare en halv mil fra grensen til Gazastripen, kjører en lang rekke brummende motorsykler. Noen av motorsyklistene har israelske flagg veivende bak seg, andre har T-skjorte med bilder av unge ansikter. Motorsyklistene svinger inn på en rasteplass. For fem måneder siden danset hundrevis av mennesker bekymringsfritt her idet Hamas brøt seg gjennom grensegjerdet. Nova-festivalen ble brått åstedet for en av de verste massakrene under angrepet 7. oktober. I dag skal ofrene – og gislene – minnes. Israels svar på angrepet har vært brutalt. I horisonten noen få kilometer unna stiger røykskyer opp fra den sønderbombede Gazastripen. Der er den humanitære katastrofen så alvorlig at barn nå sulter ihjel. Over 30.000 mennesker er drept i de israelske angrepene. I flere uker har amerikanske og arabiske ledere håpet de skulle lande en våpenhvileavtale mellom Israel og Hamas i tide til den muslimske høytiden ramadan. Da har Israel satt en frist: Er ikke de over 130 israelske gislene på Gazastripen satt fri innen ramadan, vil Israel gå inn i den overfylte byen Rafah. Det kan bli et blodbad. Tiden renner ut Ramadan vil begynne mandag i de palestinske områdene. Fasten starter først når nymånen er blitt observert på himmelen kvelden før. I forrige uke sa USAs president Joe Biden at han var optimistisk til tidsfristen. Men like før helgen var tonen en annen. Det ser stadig vanskeligere ut, erkjente han fredag. Søndag kveld var det fortsatt ingen avtale på plass. Det bekymrer Ricardo Grichener (48). Et sted på Gazastripen sitter hans 22 år gamle nevø Omer Wenkert. Han ble kidnappet fra festivalområdet 7. oktober. Et av de siste livstegnene familien har, er et bilde av Omer bakbundet og nedstrippet på bakken i Gaza. Senere har løslatte gisler fortalt at Omer holdes i tunnelene under Gazastripen. – Jeg håper virkelig at Biden og Qatar lykkes med avtalen de jobber med. Men nå er jeg ikke så sikker lenger, sier Grichener. Han trodde lenge det fantes et vindu før ramadan. Men nå er tiden i ferd med å renne ut: – Israel må løslate terroristene fra fengsel for å få gislene hjem. Dessverre hører vi at Hamas ikke bidrar til videre fremgang. Skylder på hverandre Avtalen som USA, Egypt og Qatar har forhandlet om, skulle sikre en seks ukers pause i kamphandlingene. Pausen skulle også brukes til å utveksle israelske gisler mot palestinere som sitter fengslet i Israel. Blant annet skal Hamas kreve at flere palestinere som soner lange straffer for terrorhandlinger, løslates. Under våpenhvilen skulle det i tillegg sendes inn store mengder med sårt trengt nødhjelp til Gazastripen. Nå henger avtalen tilsynelatende i en tynn tråd.  Nå øker frykten for hva som vil skje under den muslimske høytiden. Joe Biden sa fredag at han er særlig bekymret for Vestbredden og det okkuperte Øst-Jerusalem, der spenningen er høyere enn på flere tiår. Hamas har oppfordret palestinere til å mobilisere rundt al-Aqsa-moskeen i Jerusalems gamleby. Der har det gang på gang kokt over og særlig under ramadan. Ber Hamas legge ned våpnene Dersom israelske soldater går inn i Rafah, vil det få katastrofale humanitære konsekvenser. Over 1 million palestinere har flyktet dit fra kampene lenger nord på Gazastripen. Svært mange bor nå i overfylte teltleirer uten tilgang på mat og rent vann. Ricardo Grichener frykter at en eskalering også vil få fatale følger for nevøen hans. Omer lider av en kronisk sykdom som kan gi indre blødninger uten behandling. Familien har forsøkt å sende inn medisiner gjennom Røde Kors, men de har ikke kommet frem. Grichener mener regjeringen må gjøre mer for å få løslatt gislene. Det er han ikke alene om. Lørdag kveld demonstrerte tusenvis i Tel Aviv mot regjeringen og for en gisselavtale. Men Grichener mener også at krigen kunne vært over i dag, dersom Hamas bare hadde lagt ned våpnene sine.  – Men israelske myndigheter sier at de ikke vil stanse krigen selv om det inngås en avtale, og at Israel må ha full sikkerhetskontroll over Gazastripen i fremtiden? – Jeg er optimistisk. Jeg har ingenting imot palestinere. Dersom palestinere faktisk vil, kan de blomstre og leve fredelig sammen med israelere. Men etter 7. oktober er det blitt veldig vanskelig å se for seg at de vil det, sier Grichener.
En våpenhvileavtale mellom Israel og Hamas er ennå ikke på plass før ramadan. Nå øker frykten for en eskalering av konflikten. Over 130 israelske gisler holdes på Gazastripen, og dersom de ikke blir satt fri før ramadan, har Israel varslet at de vil gå inn i byen Rafah. USAs president Joe Biden er ikke lenger like optimistisk til at en avtale kan landes før ramadan. Hamas krever en permanent våpenhvile og tilbaketrekning fra Israel, noe Israel avviser. 